Éreztétek már azt, hogy valami nem stimmel a testetekkel?
Mert én igen.
Egészen kislány voltam, általános iskola vége felé,
és már mindenkinek megjött a menstruációja az osztályunkban, csak nekem nem.
Úgyhogy én nagyon-nagyon vártam, hogy nagylány legyek végre.
Aztán amikor eljött a nagy nap,
akkor elkezdtem érezni, hogy ez az egész egy nagyon-nagy átverés.
Tényleg ezt vártam ennyire?
Nem vagyok normális.
Aztán a következő sokk akkor ért, amikor 28 nap múlva vártam a következőt,
hiszen megtanultuk biológia órán, hogy a normális ciklus 28 napos.
Nahát nekem sosem sikerült eltalálni ezt a fránya 28 napot.
Vagy több volt, vagy kevesebb, de természetesen nem jött meg a 28. napon.
Ekkor hallottam először azt, hogy rendszertelen a menstruációm.
Ez sem segít egy kislánynak az önbizalomnövelésben.
És a társadalmunk sem, ugyanis rengeteg tabu van ezzel kapcsolatban.
Gondoljunk csak a nyelvünkre. Mi van nekünk, nőknek?
Havibajunk, terhességünk, meg még csúnyánk is.
Én azt mondom, épp itt az ideje, hogy ledöntsük ezeket a tabukat,
és beszéljünk a női test természetes működéséről.
De miért is olyan misztikus ez az egész menstruáció-dolog?
Azért, mert valahol a látható és a láthatatlan világ határán helyezkedik el.
Az egyetlen dolog, amit megtapasztalunk belőle,
az a vérzés, ami nem túl pozitív dolog.
Hogyha nagyon lírai akarok lenni, akkor azt mondom,
hogy a testünk a hangszer, és a ciklusunk a zene.
Oké, néha heavy metal,
(Nevetés)
de egy nagyon bonyolult és precíz hormonális gépezet dolgozik a háttérben.
Ez a láthatatlan része a ciklusunknak,
és nagyon jó lenne, hogyha ezt valamilyen módon láthatóvá tudnánk tenni,
hiszen a ciklusunk az ötödik életjel.
Ezt nem én mondom, hanem az Amerikai Nőgyógyászok Szövetsége,
ugyanis szerintük a ciklusunk éppen olyan fontos információkat tartalmaz
az egészségi állapotunkról, mint a lélegzetvételünk vagy a pulzusunk.
Ebben a láthatatlan világ megismerésében lesz segítségünkre a termékenységtudat.
Ehhez nem kell mást tennünk, csupán három apró jelet megfigyelni magunkon.
Az alap-testhőmérsékletünket,
a méhnyaknyákot, és a méhnyakunk állását, milyenségét.
Mindjárt kifejtem, hogy miről lesz szó.
Nem véletlen, hogy azt mondják: minden fejben dől el.
A ciklusunk is konkrétan az agyunkból indul.
Az agyalapi mirigy elkezdi termelni azt az apró kis futárhormont,
ami aztán eljut a petefészkeinkig.
Ez konkrétan olyan, mintha az agyunk és a petefészkeink pingpongoznának egymással.
Ez az apró kis futárhormon eljut a petefészkünkig,
és ott ébredésre bírja a szunnyadó petesejteket.
Ezek a petesejtek elkezdenek versenyezni egymással abban,
hogy melyik lesz a domináns,
melyik kap lehetőséget abban a ciklusban a megtermékenyülésre.
Ugyanis a ciklusunk origója igazából az ovuláció.
Az a pillanat, amikor az érett petesejt kiszabadul a tüszőből,
és megtermékenyíthetővé válik.
Szóval ezek a petesejtek növekednek a tüszőkben,
és érés közben a petefészkeink elkezdenek ösztrogént termelni.
Ez a női test egyik legfontosabb hormonja.
És nagyon-nagyon sok hatása van.
Konkrétan ennek köszönhetjük az első két termékenységi jelet.
A méhnyaknyákot és a méhnyak változását.
A méhnyaknyák az a nedvesség, amit a bugyinkon tapasztalhatunk.
Aminek az állaga a ragacsostól a tejszerűn át
egészen a tojásfehérjésig változhat.
Látom, hogy mindenki baromi kényelmetlenül érzi magát,
de tabudöntést ígértem, és erről beszélnünk kell,
ugyanis nagyon sok nő érzi azt,
hogy ez valami olyan dolog, amit meg kell javítani,
hogy nem normális, ami vele történik,
hogy egy rendszerhiba, amit ki kell iktatni.
Közben pedig a méhnyaknyák a termékenységünk egyik titkos kulcsa.
Ugyanis, nem tudom, hogy ezt tudtátok-e,
de alapesetben a vaginánk konkrétan elpusztítja a spermiumokat.
Sorry srácok, de...
(Nevetés)
savas az állaga, vagy az alapállapota, és a méhnyaknyák abban segít,
hogy a spermiumokat életben tartja, táplálja és segíti a mozgásukat.
A méhnyaknyák segítségével a spermiumok akár öt napon keresztül is életképesek
a női testen belül, hogyha már bejutottak.
Ebben szintén segítségünkre van a méhnyak változása,
ugyanis ebben az időszakban, az ovulációhoz közeledve
a méhnyakunk megnyílik, és feljebb húzódik a hüvelyben.
Ezzel konkrétan lehetővé teszi a minél mélyebb behatolást.
Merthogy a testünk ebben az időszakban azon dolgozik,
hogy lehetőleg minél jobban teherbe ejtsen minket,
akkor is, ha mi éppen ezt nem akarjuk.
De vannak olyan jelek is, amiket ti, férfiak is megfigyelhettek rajtunk.
Ebben a termékeny időszakban mindenünk megváltozik.
A bőrünk ragyog, a hajunk csillog,
meg a szemünk is, mert a libidónk ekkor a legmagasabb.
Sőt, a melleink feszesebbek lesznek,
meg még a járásunk is megváltozik, a csípőnk ring,
és biztos, hogy utánunk fordultok az utcán, mert olyan illatunk van.
Ahogy eljutunk ennek a folyamatnak a csúcsára,
az ösztrogénszint is a csúcsra jut, és az információ visszajut az agyunkba.
Ekkor megindul az újabb kis futárhormon, az LH-hormon,
amelyik eljut a petefészkeinkig, és megrepeszti a domináns tüszőt,
amelyik megnyerte a versenyt.
Ekkor a petesejt, az érett petesejt kiszabadul a tüszőből,
és megkezdi a rövidke kis vándorlását a petevezetékben, meg a rövid életét,
merthogy a petesejt csak 24 órán keresztül életképes,
és ebből csak olyan 12 órán keresztül megtermékenyíthető.
Itt látjátok, hogy mennyire fontos a méhnyaknyák,
ugyanis az akár öt nappal is megnöveli a spermiumok élettartamát,
és képesek megvárni a nagy pillanatot,
hogy a hőn áhított petesejt kiszabaduljon végre, és találkozhassanak vele.
Ugyanebben az időben vagy ezzel egy időben a megrepedt tüszőből sárgatest lesz,
és ez a sárgatest elkezd sárgatesthormont termelni, azaz progeszteront.
A progeszteron felelős –
ez a női test második legfontosabb hormonja –
a harmadik termékenységi jelünkért,
az alap-testhőmérséklet változásáért.
Mert a progeszteron megemeli az alap-testhőmérsékletünket.
Nekünk, nőknek ilyen kétfázisú a ciklusgörbénk.
Hogyha ezt minden nap vezetjük, hogy mennyi a hőmérsékletünk,
akkor egy ilyen kétfázisú görbét kapunk.
Ez nálatok, férfiaknál egy nagyjából egyenes görbe lenne.
Ebből tudhatjuk azt, hogy megtörtént az ovuláció, tehát megrepedt a tüsző.
Egyébként erre csak bonyolult orvosi eszközökkel lenne lehetőség,
például úgy, hogy ha naponta ultrahanggal nyomon követnénk a petefészkeinket,
vagy pedig hormonális vérvétellel.
De itt van egy ennyire egyszerű eszköz, a hőmérséklet mérése,
amivel ez megállapítható.
Ez az az időszak egyébként, amikor különösen forrónak érezhetitek magatokat,
amikor éjjel ledobjátok a takarót, mert úgy érzitek, hogy meggyulladtok,
vagy a párotok azt mondja, hogy egy picit menj odébb,
mert nem tudok tőled aludni, olyan vagy, mint egy kályha.
Jó, hát nyilván saját tapasztalatból indulok ki.
Hogyha megtörténik a megtermékenyülés,
azaz a petesejt találkozik egy spermiummal,
egy nyertes spermiummal a petevezetékben,
akkor ez a megtermékenyített petesejt beágyazódik,
és a progeszteronszint,
ezzel együtt a hőmérséklet is magasan marad.
Míg hogyha nem történik meg a megtermékenyülés,
és nyilván, ez a gyakoribb eset,
akkor a progeszteronszint a ciklus végén leesik,
ezzel együtt a hőmérséklet is,
és a méhnyálkahártya menstruáció formájában távozik.
És indul elölről az egész körforgás.
Ugye látjátok azt, hogy a termékenységünk nem egy önmagában való dolog,
hanem a férfiak és a nők termékenysége együtt adja a termékeny időszakot.
Ez egy nagyjából hat napos időszak,
hiszen a spermiumok öt napon keresztül életképesek maximum,
a petesejt pedig úgy 24 óráig életképes.
Ezt nevezzük egyébként termékenységi ablaknak is.
Azt is látjátok, hogy mi, nők milyen sokat dolgozunk azon,
hogy az az egy vagy két petesejt kiszabaduljon minden egyes ciklusban,
eközben ti, férfiak napi szinten több százmillió spermiumot termeltek.
Nem ez az egyetlen különbség.
Ti pubertás kortól életetek végéig termékenyek vagytok,
mi pedig fix petesejtkészlettel születünk, és azt fogyasztjuk
egészen a változókorig, kamaszkorunktól.
Egyébként így lehetséges az,
– magzati korban kialakul már a kész petesejtkészletünk –
hogy mi mindannyian jelen voltunk már a nagymamánk méhében.
Ugyanis az a petesejt, amiből mi lettünk,
az már benne volt a magzat-anyukánk petefészkében,
amikor ő még a nagymamánk méhében volt.
Adok egy pillanatot az értelmezésre.
Mindegy, ez a kedvenc fun factem, csak azért mondom el.
És hogyha már a női és a férfi testről beszélünk...
Remélem, mindenki felismeri ezt.
Segítek, jó?
Van fitymája, van makkja,
képes a merevedésre, és 8000 idegvégződés van benne.
Remélem, mindenki felismerte, hogy ez a csikló,
ugyanis a péniszben nagyjából feleennyi idegvégződés van csak.
De a hasonlóság nem véletlen.
Ugyanis magzati korban ugyanabból a tőből alakul ki a csikló és a pénisz.
Csak míg a pénisz nálatok, férfiaknál,
elsődlegesen vesz részt a szexuális aktusban,
és elsődlegesen felelős a szexuális gyönyörért,
addig nálunk, nőknél, a csikló tölti be ezt a szerepet.
Tehát ez felelős elsődlegesen a szexuális gyönyörért,
viszont a hüvelyen kívülre került,
hiszen szülésnél nagyon komoly problémákat okozhatna
egy ennyire érzékeny szerv a hüvelyen belül.
Viszont így a csikló nem vesz részt elsődlegesen a szexuális aktusban.
Remélem, hogy ebből mindenki levonta a megfelelő következtetéseket.
Csak szorgosan!
(Nevetés)
Miért is fontos mindezt tudnunk magunkról?
A termékenységtudat segít nekünk abban, hogy megismerjük a saját testünket.
Hogy ciklusról ciklusra megfigyeljük magunkon ezt a három apró jelet.
Mi volt ez? Az alap-testhőmérséklet, a méhnyaknyák és a méhnyak változása.
Hogyha ezt szorgosan jegyzeteljük,
akkor nagyon sok mindenre használhatjuk ezt az információt.
Segíthet minket a babatervezésben,
hiszen pontosan tudjuk, hogy mikor vagyunk termékenyek,
így tudjuk azt, hogy mikor a legaktuálisabb az együttlét.
Használhatjuk biztonságos fogamzásgátlásra, bármilyen hihetetlen,
persze fontos szabályrendszerrel fűszerezve,
mert tudjuk azt, hogy mikor vagyunk termékenyek,
és el tudjuk kerülni a termékeny időszakot.
Nyomon követhetjük az egészségi állapotunkat, a hormonháztartásunkat is.
De amiért még sokkal fontosabb...
egy esetben nem figyelhetitek meg magatokon ezt a három aprócska jelet.
Hogyha hormonális fogamzásgátlást alkalmaztok,
akkor az felülírja ezt az egész rendszert.
Annak az a szerepe, hogy megállítsa az ovulációt,
így mindaz, amiről beszéltünk, igazából semmissé válik.
Nem véletlen, hogy olyan hosszú a mellékhatások listája.
De hogy a termékenységtudat igazából miben segít nekünk:
ha ilyen mélyen megismered a tested, akkor óhatatlanul elkezded megszeretni.
Hogyha ilyen mélyen megismered a tested, akkor elkezded tisztelni.
Akkor az magabiztosságot ad az élet minden területén.
A párkapcsolatokban, a szexuális életedben,
és nem fogod többé azt érezni, hogy valami nem stimmel.
Én azt szeretném, hogyha ez olyan tudás lenne,
amit minden kislánynak megtanítunk.
Amit az anyák adnak át a lányaiknak,
hogy ne kelljen a mi lányainknak azt érezni,
hogy valami nem stimmel a testükkel.
Mert a testünk, a női test működik, és nagyon jól működik.
(Taps)